צעיר נרצח בכפר קרע, אחיו נפצע קשה - משפט ופלילים - הארץ
צעיר נרצח בכפר קרע, אחיו נפצע קשה
השניים נפגעו מירי מכוון שבוצע ככל הנראה מירי מרכב חולף ליד סניף דואר ביישוב. המשטרה פתחה בחקירה ובסריקות אחר היורים
12.09.2014 14:40 עודכן ב: 22:54
צעיר תושב כפר קרע נרצח היום (שישי) ככל הנראה מירי שבוצע מרכב חולף. בירי, שבוצע ליד סניף דואר ביישוב, נפצע באורח קשה גם אחיו המבוגר יותר, וזה פונה לבית החולים הלל יפה בחדרה. כוחות משטרה פתחו בחקירה ובסריקות אחר היורים. מאוחר יותר הערב נמצאה גופת גבר בן 38 מנצרת עם פצעי ירי בחזו, ביישוב אכסאל שבצפון. חובשי מרחב גלבוע שקיבלו דיווח על גבר מחוסר הכרה סמוך למסגד אבו בקר נאלצו לקבוע את מותו.
פרמדיק מד"א תאופיק בסול, שטיפל בנפגעים, סיפר שבצד הכביש היה רכב ובו שני גברים, "כאשר אחד מהם, צעיר כבן 19, היה ירוי בפלג גופו העליון כשהוא מחוסר הכרה ללא דופק וללא נשימה, פציעתו היתה אנושה ונאלצנו לקבוע את מותו". לדבריו, "הפצוע השני, גבר כבן 33, היה בהכרה וסבל מפצעי ירי בפלג גופו העליון. הענקנו לו טיפול רפואי ולאחר שייצבנו את מצבו בשטח פיננו אותו במהירות לבית החולים הלל יפה".
בסוף השבוע שעבר נרצחו שני בני אדם מירי מרכב חולף בכפר מסעדה שבגולן. השניים, גיסים בני 43 ו-37 המוכרים למשטרה, ישבו במכוניתם כשנורו. עאמל אבו סלאח ודורון שטרית ממד"א סיפרו כי כשהגיעו למקום היוגילו כי השניים נורו בפלג גופם העליון, היו מחוסרי נשימה וללא דופק, ולא נותר להם אלא לקבוע את מותם.
לפני כשבועיים נרצחו שלושה בני אדם וארבעה נפצעו בתקריות ירי שונות בערים ערביות: סיף חג' יחיא, תושב טייבה בן 38 נרצח לאחר שאלמונים פתחו באש לעברו בעת שיצא מביתו בעיר; בכפר ג'ת - אלמונים ירו לעבר ארבעה בני משפחה אחת ושני האחים חאמד (49) ואחמד (55) וותד נהרגו ושני אחים נוספים נפגעו קל עד בינוני; ובבאקה אל גרביה נפגעו שלושה בני אדם, אחד קשה ועוד שניים באורח בינוני, כשחמושים בלתי מזוהים ירו לכיוונם סמוך לאולם שמחות.